โลตัสระดม1.4หมื่นล.
ตั้งกองทุนอสังหาฯขายไตรมาส4บุกไทยเปิด15ศูนย์การค้าทั่วปท.
22 ก.ย. 2554

ตั้งกองทุนอสังหาฯขายไตรมาส4บุกไทยเปิด15ศูนย์การค้าทั่วปท.
เทสโก้ โลตัส ตั้งกองทุนอสังหาริมทรัพย์ครั้งแรกในไทย ขนาด 1.4 หมื่นล้านบาท ลงทุนศูนย์การค้า 15 แห่ง ทั้งในกรุงเทพฯ และต่างจังหวัด 
นายคริส บุช ประธานกรรมการบริหาร บริษัท เอกชัย ดิสทริบิวชั่น ซิสเทม หรือเทสโก้ โลตัส เปิดเผยว่า บริษัทจะจัดตั้งกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท เสนอขายประชาชนทั่วไปครั้งแรก และจดทะเบียนหน่วยลงทุนในตลาดหลักทรัพย์แห่งประเทศไทย (ตลท.) นับตั้งแต่เข้ามาดำเนินธุรกิจในประเทศไทยมาเป็นเวลา 17 ปี 
นายสมพงษ์ รุ่งนิรัติศัย ผู้อำนวยการฝ่ายอสังหาริมทรัพย์ บริษัท เอกชัย ดิสทริบิวชั่น ซิสเทม กล่าวว่า เบื้องต้นกองทุนจะลงทุนในศูนย์การค้าทั้งหมด 15 แห่ง ทั้งในกรุงเทพฯ และต่างจังหวัด มูลค่าประเมินของทรัพย์สินรวมกันมากกว่า 1.4 หมื่นล้านบาท โดยจะมีทั้งศูนย์การค้าที่กองทุนรวมจะเป็นเจ้าของ (ฟรีโฮลด์) และศูนย์การค้าที่ได้รับสิทธิการเช่า (ลีสโฮลด์) 
นอกจากนี้ บริษัทจะถือหน่วยลงทุนไม่เกิน 33% ในกองทุนตามกฎเกณฑ์สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และเสนอขายนักลงทุนสถาบันและรายย่อย โดยยื่นจัดตั้งต่อสำนักงาน ก.ล.ต.แล้ว คาดว่าจะใช้เวลาพิจารณาประมาณ 2-3 เดือน
“กองทุนนี้ถือว่ามีมูลค่าทรัพย์สินที่เสนอขายครั้งแรกขนาดใหญ่ที่สุดในประเทศไทย และทำเลที่ตั้งแต่ละแห่งมีศักยภาพทำรายได้ให้บริษัทอย่างดี ซึ่งบริษัทยังมีแผนขยายขนาดสินทรัพย์ของกองทุนเพิ่มขึ้นทุกปีโดยซื้อสาขาเพิ่ม” นายคริส กล่าว
สำหรับเงินที่บริษัทจะได้จากการขายสินทรัพย์ให้กองทุนจะนำไปปรับปรุงสาขาเก่าและขยายสาขาใหม่ โดยเฉพาะการพัฒนาสาขาในรูปแบบเอ็กซ์ตร้า หลังประสบความสำเร็จจากการเปิดสาขาที่พระราม 4 มีลูกค้าใช้บริการเพิ่มขึ้น 20% จึงมีแผนขยายสาขารูปแบบนี้ปีละไม่ต่ำกว่า 45 สาขา นอกจากนี้จะปรับปรุงคลังกระจายสินค้าและเปิดสาขาให้ครบ 1,000 สาขาทั่วประเทศ ภายในเดือน ก.พ. 2555 จากปัจจุบันมีกว่า 800 สาขา
นายอนุวัฒน์ ร่วมสุข ผู้ช่วยกรรมการผู้จัดการ หัวหน้าฝ่ายตลาดตราสารทุน สายงานวาณิชธนกิจและตลาดตราสารทุน บริษัทหลักทรัพย์ ภัทร ในฐานะที่ปรึกษา กล่าวว่า คาดว่ากองทุนจะเสนอขายได้ภายในปีนี้ โดยมีบริษัทหลักทรัพย์จัดการกองทุน กรุงไทย เป็นผู้บริหารจัดการกองทุน
กองทุนจะมีรายได้จากการให้เช่าพื้นที่ โดยเทสโก้ โลตัส เป็นผู้เช่าไม่ถึง 50% ของพื้นที่ทั้งหมดที่กองทุนมีกรรมสิทธิ์ ส่วนที่เหลือจะกระจายเป็นผู้เช่ารายอื่นๆ เช่น แมคโดนัลด์ และอื่นๆ 
นายจรัมพร โชติกเสถียร กรรมการและผู้จัดการ ตลท. กล่าวว่า อนาคตจะเห็นบริษัทต่างประเทศที่มีการดำเนินธุรกิจในไทยหรือรัฐวิสาหกิจไทยนำสินทรัพย์เข้ามาเสนอขายเพื่อตั้งเป็นกองทุนอสังหาริมทรัพย์หรือกองทุนโครงสร้างพื้นฐาน ระดมทุนผ่านตลาดหุ้นไทยมากขึ้น หลังจากเทสโก้ โลตัส ได้แถลงการระดมทุนโดยตั้งกองทุนขนาดใหญ่แล้ว